Յանիս Բեհրակիս

Յանիս Բեհրակիս (, ), հույն ֆոտոլրագրող, Ռոյթերսի ավագ խմբագիր։

Կենսագրություն 
Յանիս Բեհրակիսը ծնվել է 1960 թվականին, Աթենքում, Հունաստան։ Լուսանկարչություն է սովորել Աթենքի Արվեստի և տեխնոլոգիական դպրոցում և բակալավրի աստիճան է ստացել Միդլսեքս համալսարանում։ Որպես լուսանկարիչ աշխատել է 1985-1986 թվականներին Աթենքում։ 1987 թվականին սկսել է աշխատել Ռոյթերս գործակալության հետ, 1988 թվականի վերջին մշտական աշխատանքի առաջարկ է ստացել գործակալության Աթենքի գրասենյակում։ Նրա առաջին արտասահմանյան գործուղումը Լիբիայում էր, 1989 թվականին։ Դրանից հետո նա վավերագրել է տարբեր իրադարձություններ, այդ թվում` Իրանում Ռուհոլլա Խոմեինիի թաղման արարողությունը, Արևելյան Եվրոպայում և Բալկաններում տեղի ունեցած փոփոխությունները, Խորվաթիայի, Բոսնիա և Հերցեգովինայի, Չեչնիայի, Սիերա Լեոնեի, Սոմալիի, Աֆղանստանի, Լիբանանի պատերազմները, Իրաք-քուվեյթյան առաջին և երկրորդ պատերազմները, Արաբական գարունը Եգիպտոսում, Լիբիայում և Թունիսում, քաղաքացիական պատերազմը Ուկրաինայում, ՆԱՏՕյի կողմից Իրաքի և Լևանտի իսլամական պետության ռմբակոծությունը Քոբանեում, Սիրիա, հունական ֆինանսական ճգնաժամը և 2015 թվականի Եվրոպայի միգրացիոն ճգնաժամը։

Նա նաև երկար տարիներ լուսաբանել է Իսրայելա-պաղեստինյան հակամարտությունը, երկրաշարժեր Քաշմիրում, Թուրքիայում, Հունաստանում, Իրանում և աշխարհում տեղի ունեցող կարևոր իրադարձություններ։ Նաև լուսաբանել է 4 Ամառային օլիմպիական խաղեր, 1994 թվականի ֆուտբոլի աշխարհի առաջնությունը ԱՄՆ-ում և մի շարք այլ միջազգային սպորտային իրադարձություններ։ 2008-2009 թվականներին Ռոյթերսի հետ եղել է Երուսաղեմում։ 2010 թվականին վերադարձել է Հունաստան` լուսաբանելու երկրի ֆինանսական ճգնաժամը։

Մասնակցել է անհատական և խմբակային ցուցահանդեսների Աթենքում, Սալոնիկում, Լոնդոում, Էդինբուրգում, Նյու Յորքում, Հռոմում, Բարսելոնայում, Մադրիդում, Ֆրանսիայում և Դուբայում։

2000 թվականին Բեհրակիսը փրկվել է դարանից Սիեռա Լեոնեում, որտեղ ամերիկացի լրագրող Կուրթ Շորկն ու իսպանացի օպերատոր Միգել Գիլ Մորենո դե Մորան սպանվել են։ Նա և հարավաֆրիկացի օպերատոր Մարկ Չիշոլմը կարողացել են խուսափել հետապնդողներից։
2016 թվականին Ռոյթերսի թիմի կազմում նա արժանացել է Պուլիցերյան մրցանակի հրատապ նորությունների լուսանկարչության համար։

Բեհրակիսը մահացել է 58 տարեկան հասակում, 2019 թվականի մարտի 2-ին, Աթենքում։

Մրցանակներ 
 Որպես Ռոյթերսի լուսանկարչության բաժնի անդամ 2016 թվականին արժանացել է Պուլիցերյան մրցանակի
 Եվրոպայի նորությունների տարվա լուսանկարիչ, Եվրոպական Ֆուջի մրցանակ (1998, 2002 և 2003 թվականներ)
 Հունաստանի նորությունների տարվա լուսանկարիչ, յոթ անգամ արժանացել է Հունական Ֆուջի մրցանակի
 Արտածովյան մամուլի ակումբի լուսանկարչության մրցանակ (1999)

Ծանոթագրություններ

Արտաքին հղումներ 
Յանիս Բեհրակիսը Reuters.com կայքում 
Search of Yannis Behrakis's photos Reuters.com

Հույն լրագրողներ